OŠ Petra Zrinskoga

Krajiška 9

10 000 Zagreb

Zapisnik s prve sjednice Vijeća roditelja OŠ Petra Zrinskoga

održane 4. listopada 2018. godine u vremenu od 17.00 do 18.50 sati

Broj članova Vijeća roditelja: 27

Od toga: nazočnih: 25; nenazočnih: 2 (4.a, 4.b)

Dnevni red:

1. Odabir predsjednika i zamjenika predsjednika Vijeća roditelja za školsku godinu 2018./2019.
2. Školski kurikul za školsku godinu 2018./2019.
3. Godišnji plan i program rada za školsku godinu 2018./2019.
4. Pravilnik o načinu postupanja odgojno-obrazovnih djelatnika školskih ustanova u poduzimanju mjera zaštite prava učenika te prijave kršenja tih prava nadležnim tijelima
5. Protokol o postupanju u slučaju seksualnoga nasilja
6. Razno

 Gospođa Mirjana Jermol, ravnateljica OŠ Petra Zrinskoga, pozdravila je nazočne članove Vijeća roditelja te zamolila svakoga ponaosob da se predstavi. Nakon toga prešlo se na dnevni red.

1. točka dnevnoga reda:

Nakon provedenoga glasovanja predstavnici su u vijeću roditelja jednoglasno izabrali gospodina Danijela Kneževića za predsjednika Vijeća roditelja te gospođu Željku Ladešić za njegovu zamjenicu. Gospođa Ermina Ramadanović jednoglasno je izabrana za zapisničara.

Nakon provedenoga glasovanja jednoglasno je usvojen i prijedlog da se pozivi za iduće sjednice Vijeća roditelja šalju u elektroničkom obliku.

2. točka dnevnoga reda:

Radnu inačicu školskoga kurikula za školsku godinu 2018./2019. predstavila je ravnateljica u suradnji s članovima stručnoga tima. Nakon iscrpne prezentacije, predsjednik je Vijeća roditelja pohvalio projekt te zamolio da se struktura samoga kurikula presloži jer poglavlja i zaglavlja nisu usustavljena, ponekad nije jasno što se odnosi na koji razred te je, s obzirom na broj stranica i količinu podataka, dokument teško pretraživ i preglediv. Ravnateljica i njezin stručni tim složili su se oko toga da će se to pokušati prepraviti te će konačna inačica biti preglednija. Na većinu pitanja članova Vijeća roditelja odgovarala je gospođa Jermol. Jedno je od pitanja bilo i to može li se u školi osnovati debatni klub. Ravnateljica je napomenula da trenutačno to nije moguće jer se u školi održava veoma mnogo izvannastavnih aktivnosti, a za tu je vrstu aktivnosti, među ostalim, potrebna i dodatna edukacija. Međutim, samu je ideju podržala. Veoma se burno raspravljalo o humanitarnim akcijama te pitanju mogu li djeca i roditelji organizirati kakvu manifestaciju ili štogod drugo te prikupljati novac za potrebite ili pak za nešto što nedostaje našoj školi. Rečeno je da je to veoma komplicirano jer je riječ o prikupljanju novca te da bi za takve akcije trebalo osnovati udrugu. Međutim, došlo se do zaključka da bi to možda mogao biti projekt roditelja. Nakon duge rasprave predsjednik VR-a je rekao da bi se to moglo konkretizirati i donijeti neko rješenje, ali da će se to ispregovarati putem e-pošte.

Jednoglasno je odlučeno da će stručni tim škole slati sve slijedeće pozive na sjednice s pripadajućom dokumentacijom članovima VR-a e-poštom.

3. točka dnevnoga reda:

Godišnji plan i program predstavila je članica školskoga stručnog tima. Među ostalim bilo je riječi i o rasporedu školskoga zvona. Naime, na Vijeću učenika iznesen je prijedlog da se, zbog ručka, pomakne početak sedmoga sata prve smjene, tj. da 7. sat započne u 13.30 umjesto, kao dosad, u 13.15 sati. To, međutim, znači da se i svi sljedeći sati pomiču za 15 minuta. Drugi je prijedlog bio da nastava ujutro započinje u 7.45 sati. Članovi VR-a zaključili su da će raspravu o tome i glasovanje ostaviti za drugi sastanak. Naime, potrebno je da članovi VR-a iznesu problematiku na roditeljskom sastanku te ako dobiju više od 50 % roditelja za promjenu, to će iznijeti na sljedećem sastanku VR-a.

Jedno je od pitanja bilo i pitanje vjeronauka i dječjih izlazaka izvan školske zgrade u vrijeme kad oni učenici koji ne pohađaju satove vjeronauka ili kojih drugih izbornih predmeta nemaju nastavu. Ravnateljica je predložila glasovanje u vezi sa sljedećim pitanjem: Želite li da učenici uz pisanu suglasnost roditelja smiju napustiti školsku zgradu? Nakon provedenoga glasovanja odlučeno je da učenici za vrijeme trajanja nastave ne smiju napuštati školsku zgradu (23 glasa ZA, 2 suzdržana i 2 glasa PROTIV).

4. točka dnevnoga reda:

Prezentirani materijali VR-u.

5. točka dnevnoga reda:

Protokol o postupanju u slučaju seksualnoga nasilja predstavila je članica stručnoga tima, gospođa Fajdetić.

6. točka dnevnoga reda: Razno

Članovi VR-a zamoljeni su da skupe adrese e-pošte roditelja u svojim razredima te da svoju e-adresu proslijede svim roditeljima kako bi mogli prikupiti pitanja, sugestije ili komentare koji bi se onda predstavili na sljedećem sastankuVR-a. Međutim, napomenuto je to da se na sastancima VR-a predstavljaju samo ona pitanja s kojima se slaže najmanje 50 % roditelja u kojemu od razreda. Samo takva pitanja smiju biti proslijeđena predsjedniku Vijeća roditelja i to pred sjednicu VR-a.

Sjednica je završila u 18.50 sati.

Zapisnik sastavila:

Ermina Ramadanović

Zapisnik odobrio: